laion/Wikipedia-Exotic huggingface dataset:
דמות אב

דמות אב הוא מושג בפסיכולוגיה המתייחס לרוב לאדם מבוגר, שנמצא לרוב בעמדת סמכות והשפעה מסוימת עבור הפרט, המעורר בו רגשות המתעוררים לרוב כלפי אביו של אדם. במחקר משנת 2001 נמצא כי קיומה של דמות אב חיובית ותומכת עבור ילד, בין אם מדובר באב ביולוגי, אב חורג או מבוגר קרוב אחר, מקושרת עם התפתחות טובה יותר של הילד. במחקר זה קיבלו הילדים ציונים טובים יותר במבחנים שבדקו יכולות קוגניטיביות, מסוגלות עצמית ומקובלות חברתית יחסית לילדים שלא הייתה להם דמות אב. מתוך אלו שהייתה להם דמות אב, ילדים שתפסו אותו כתומך יותר הראו מסוגלות עצמית ומקובלות חברתית גבוהות יותר, וכן פחות תסמינים דיכאוניים. על פי התאוריה הפסיכואנליטית של זיגמונד פרויד, זקוק כל ילד לדמות אב לשם התפתחות רגשית ומינית תקינה. לפי הרעיון של תסביך אדיפוס, שהוא מרכזי בתאוריה זו, לומד כל ילד בשלב האדיפלי להזדהות עם אביו, וכך מסגל לעצמו עם השנים תכונות גבריות. עם זאת, בעשורים האחרונים, האופן בו מפרשים פסיכואנליטיקאים את הרעיונות האלו מדגיש את חשיבותה של דמות אב כפונקציה מנטלית ורגשית ולא כדמות גברית פיזית הנוכחת בחייו של הילד, כלומר כל דמות שיכולה להוות "צלע שלישית" בדיאדה של אם-תינוק המהווה מעין בועה סגורה. הצלע השלישית מפריעה לבועה זו ומלמדת את הילד על קיומו של עולם חיצוני, מציאות, סמכות וחוקים, נושאים אלו חיוניים להתפתחותו הרגשית. לפיכך כל דמות פיזית בחייו של הילד יכולה להוות "דמות אב", בין אם בן זוג או בת זוג של האם, סב או סבתא, דוד או דודה, מורה, ואף האם עצמה יכולה לקיים בתוכה את שתי הפונקציות, האימהית והאבהית, החיוניות לילד. במחקר שנעשה בשנת 2018 נמצא קשר חיובי על השפעת אבות כחלק מהתפתחותם של ילדיהם, גם אם אינם גרים איתם באותו הבית. במחקר נמצא כי לאבות בעלי השכלה גבוהה יהיו ילדים עם ציונים גבוהים יותר, כך גם לאבות בעלי רגישות והכלה גדולים יותר יהיו ילדים חברותיים יותר. יתר על כך, בהיעדר דמות אב נמצא כי יש פחות הצלחה בלימודים, תפקוד קוגניטיבי לקוי, תוקפנות ועבריינות. אבות משפיעים על ילדיהם גם בדרכים עקיפות כמו למשל, השקעת זמן וכסף וגם על ידי הקשר הקיים בינם לבין אם הילד. בנוסף, בריאות הנפש אצל האב, סכסוך בין ההורים ולחצים פוגעים בהתנהגות של האב כלפי ילדיו. מוטי חיימי, דמות אב: לא פחות חשוב, 16 במאי 2010, באתר שירותי בריאות כללית לימור גריף, עם או בלי אבא?, 14 בפברואר 2008, באתר nana10 ליאת ברעוז, סוגיית היעדר האב (חלק א’), 23 ביוני 2010, באתר "saloona" אורן רודב, אבות ובני נוער: לשמור על הקשר, 13 ינואר 2021, באתר איך גדלת! Lamb, Michael E., (2004), The role of the father in child development, John Wiley and Sons, p. 436 אורנה קזין, הסוד נשאר בצנצנת, 21 בדצמבר 2000, פורסם במקור בעיתון הארץ Natasha J. Cabrera, Brenda L. Volling, Rachel Barr, Fathers Are Parents, Too! Widening the Lens on Parenting for Children's Development, Child Development Perspectives 12, 2018-09, עמ' 152–157 doi: 10.1111/cdep.12275 ערך זה הוא קצרמר בנושא פסיכולוגיה. אתם מוזמנים לתרום לוויקיפדיה ולהרחיב אותו.
אנטונוב An-148

אנטונוב An-148 הוא מטוס נוסעים אוקראיני צר-גוף, שתוכנן על ידי חברת אנטונוב ומיוצר במפעלי AVIANT בקייב ובמפעלי חברת VASO (מפעל המטוסים בעיר וורונז') ברוסיה. המטוס מסוגל לשאת עד 85 נוסעים בגרסותיו הרגילות, ועד 99 נוסעים בגרסת An-158. ה-An-148 נועד להחליף את מטוסי האנטונוב An-74 והאנטונוב An-72 וייצורו החל כבר בתחילת שנות ה-90. אב טיפוס ראשון הושלם בשנת 2001 ומבחני הטיסה שלו החלו ב-17 בדצמבר 2004. בשנת 2007 הושלם רישוי המטוס. המטוס ביצע את טיסתו המסחרית הראשונה, בשירות חברת התעופה האוקראינית אארוסוויט ב-2 ביוני 2009 במסלול קייב-חרקוב. ב-13 בדצמבר 2009 המטוס ביצע את הטיסה הבינלאומית הראשונה שלו במסלול אודסה-מוסקבה. על פי הערכות שונות, המטוס נחשב למתחרם של אמבראר E-190 ושל מטוס דומה של חברת בומברדיה. עלות ההרכבה של המטוס מגיעה לכ-25 מיליון דולר. An-148-100A: גרסה עבור 70 - 80 נוסעים, לטווח של עד 3,000 ק"מ. An-148-100B: גרסת עבור 70 - 80 נוסעים, לטווח של עד 3,600 ק"מ. An-148-100E: גרסת עבור 70 - 80 נוסעים, לטווח של עד 5,000 ק"מ. An-148-100E1: גרסת מטוס מנהלים עבור 40 - 55 נוסעים, לטווח של עד 7,000 ק"מ. An-148-200: גרסה מוארכת של המטוס המשווקת כדגם An-158. An-168: גרסת מטוס מנהלים עבור 8 - 40 נוסעים, לטווח של עד 7,000 ק"מ. An-168MP: גרסה של מטוס סיור. An-178: מטוס מטען המבוסס על דגם An-158. ערך מורחב – טיסה 703 של סראטוב איירליינס ב-11 בפברואר 2018 התרסק מטוס נוסעים מדגם זה, שהיה בשירות חברת התעופה סראטוב איירליינס. המטוס המריא מנמל התעופה דומודדובו שבמוסקבה רוסיה. יעד הטיסה היה נמל התעופה אורסק (אנ') בעיר אורסק שבמחוז אורנבורג ברוסיה. המטוס נעלם מהמכ"ם דקות ספורות לאחר המראתו כשעל סיפונו 71 נוסעים ואנשי צוות. המטוס התרסק דרומית מזרחית למוסקבה. איש מהנוסעים לא שרד את ההתרסקות. החל משנת 2009 סופקו 12 מטוסים לחברות תעופה רוסיות ואוקראיניות, בהן חברת אירוסוויט האוקראינית וחברת התעופה הממלכתית "רוסיה" המשמשת את בכירי הממשל הרוסי ואת נשיא רוסיה, שאף מתעתדת להפוך את מטוס ה-An-148 למטוס העיקרי בצי המטוסים הנשיאותיים ברוסיה. מדיה וקבצים בנושא אנטונוב An-148 בוויקישיתוף
אנטונוב An-158

אנטונוב An-158 (ידוע גם כאנטונוב An-148-200) הוא מטוס נוסעים אוקראיני שהוצג לראשונה ב-2010 ומהווה גרסה מתקדמת של מטוס ה-An-148. המטוס מתוכנן לשאת עד 99 נוסעים, וכן לטוס בתנאי מזג אוויר קשים ובגובה נמוך מאוד מעל פני הים. טיסת הבכורה של המטוס נערכה ב-28 באפריל 2010 מנמל התעופה אנטונוב שבפרברי קייב. המטוס עבר את מבחני הבטיחות של ועדת התעופה הבין-מדינתית ומינהל התעופה האוקראיני, בהתאם לתקנים בינלאומיים שונים והשלים את מבחני הבקרה והבטיחות בפברואר 2011. המטוס שייך לקטגוריית הנחיתה IIIА של הארגון הבינלאומי לתעופה אזרחית. לעומת המטוס An-148, מטוס האנטונוב An-158 צורך פחות דלק ומגיע למהירות של 850 קמ"ש לטווח של עד 2,500 ק"מ. כמו כן, מציע ה-An-158 מספר מושבים גדול יותר (עד 99 לעומת 85) ועלויות תפעולו נמוכות יותר. מחירו של מטוס בודד הוא 25 עד 30 מיליון דולר, בהתאם לתצורה. בשנת 2012, אנטונוב מתכננת להשיק 7 מטוסים מדגם זה, ומספר מדינות כבר הביעו את התעניינותן במטוס כולל רוסיה, אוקראינה ומדינות באסיה, באפריקה ובאמריקה הלטינית. חברת התעופה הרוסית סויוז-אטלנט חתמה על חוזה לאספקת 10 מטוסים עם אופציה לרכישת חמישה נוספים, וכן חברת התעופה קובאנה הקובנית הביעה את רצונה לרכוש ששה מטוסים מדגם זה. מידע על המטוס באתר היצרן
אדואר לוקאס

פרנסואה אדואר אנטול לוקא (בצרפתית: François Édouard Anatole Lucas, מתועתק לעיתים בצורה אדוארד לוקאס, 4 באפריל 1842 – 3 באוקטובר 1891) היה מתמטיקאי צרפתי שידוע בעיקר בשל תרומותיו לתורת המספרים ובחידת מגדלי האנוי שהמציא. לוקא נולד באמיין שבחבל פיקרדי בצפון צרפת. הוא למד באקול נורמל סופרייר בפריז. לאחר לימודיו עבד במצפה הכוכבים של פריז תחת אורבן לה-ורייה. הוא שירת כקצין ארטילריה במלחמת צרפת–פרוסיה בשנים 1870–1871 ובהמשך כיהן כפרופסור למתמטיקה במוסדות שונים בפריז. לוקא מת בגיל 49 בלבד בנסיבות בלתי שגרתיות כאשר נחתך בלחיו מרסיס של צלחת שהפיל מלצר במהלך סעודה חגיגית. הוא נפטר ימים ספורים לאחר מכן, ככל הנראה מאלח דם. עבודותיו הידועות ביותר של לוקא עסקו בסדרת פיבונאצ'י והכללותיה. הוא חקר לעומק את סדרות לוקאס הנקראות על שמו. לוקא רתם תוצאות מתחום זה לפיתוח מבחני ראשוניות. בשנת 1876 הצליח להוכיח כי מספר מרסן הענק 2127 − 1 ‏(39 ספרות), הוא מספר ראשוני. זה היה המספר הראשוני הידוע הגדול ביותר עד אז, גדול בהרבה מהראשוני הידוע הגדול ביותר הקודם, שהתגלה על ידי אוילר כמאה שנה קודם לכן, 2,147,483,647. שיאו של לוקא החזיק עד שנת 1951, ועודנו המספר הראשוני הגדול ביותר שנמצא ללא מחשב. השיטות ששימשו את לוקא הובילו אותו לפיתוח מבחן לוקאס-להמר למספרי מרסן שנועד לבדוק את הראשוניות של מספרי מרסן גדולים, ועד היום משמש למציאת רוב הראשוניים הגדולים. בשנה האחרונה לחייו הכליל מרסן את המבחן ופיתח את מבחן לוקאס-להמר הכללי. בנוסף שיפר תוצאה של אוילר וקבע תנאים חזקים שמחלקים של מספרי פרמה חייבים לקיים. לוקא הוא שהעניק לסדרת פיבונאצ'י את שמה, לאחר שגילה שהאזכור הראשון של הסדרה הוא בספר החשבונייה של פיבונאצ'י. יש המייחסים ללוקא את גילוי הנוסחה הישירה לאיברי סדרת פיבונאצ'י. אולם הנוסחה הייתה ידועה כבר לז'אק פיליפ מארי בינה (אנ') בשנת 1843, ואולי אף ללאונרד אוילר ב-1765 ואפילו לאברהם דה-מואבר ב-1730. לוקא נודע בשל עיסוקו בשעשועי מתמטיקה. בין השאר המציא את חידת מגדלי האנוי ואת משחק הקווים והריבועים. ב-1875 שיער לוקא כי הפתרון היחיד למשוואה הדיופנטית   ∑ n = 1 N n 2 = M 2 {\displaystyle \ \sum _{n=1}^{N}n^{2}=M^{2}\;} ל-N>1 הוא N=24 ו-M=70. בעיה זו נודעה בשם בעיית כדורי התותח, שכן ניתן לחשוב עליה כבעיה של לקיחת ריבוע של כדורי תותח, ובנייה של פירמידה עם בסיס ריבועי מתוכם. הוכחה להשערה נמצאה בשנת 1918. מדיה וקבצים בנושא אדואר לוקאס בוויקישיתוף אדואר לוקאס, באתר MacTutor (באנגלית) שם משפחתו נהגה בצרפתית "לוקא", אולם הכתיב "לוקאס" התקבע בשמות מונחים על שמו. ביוגרפיה של אדואר לוקאס, באתר MacTutor (באנגלית) Édouard Lucas, The Fibonacci Series Binets Formula, באתר MathWorld (באנגלית) Binet's, de Moivre's or Euler's Formula?
אוקסקארבאזפין

אוקסקארבאזפין היא תרופה אנטיכולינרגית, אנטי-אפילפטית ומייצבת מצב רוח המשמשת בעיקר לטיפול באפילפסיה. משתמשים בה גם לטיפול בחרדה, בבעיות מצב רוח ובטיקים מוטוריים שפירים. אוקסקארבאזפין משווקת כטרילפטל וטרילפטין על ידי חברת נוברטיס ומצויה במספר ארצות כתרופה גנרית. תוך כדי טיפול באפילפסיה נמצא שאוקסקארבאזפין משפר את מצב הרוח ומפחית סימפטומים של חרדה יותר מאשר תרופות אחרות שמשתמשים בהן לטיפול באפילפסיה. אוקסקארבאזפין הוא נגזרת מבנית של קארבאמזפין עם קטון במקום אלקן על טבעת הדיבנזאזפין. הבדל זה עוזר להפחית את ההשפעה על הכבד וכן מונע צורות קשות של אנמיה או גרנולוציטופניה (ירידת פתע במספר תאי הדם הלבנים בדם) הקשורה בדרך כלל עם קארבאמזפין. למעט הפחתה זו בתופעות לוואי סבורים שיש לה אותו מכניזם של קארבאמזפין – דיכוי תעלות נתרן (שהיא, כנראה מכניזם הפעולה העיקרי) ומשתמשים בה לטיפול באותם מצבים. אוקסקארבאזפין גורמת לסחרחורת, נמנום, ראייה מטושטשת או כפולה, עייפות ועלולה לגרום לכאבי ראש, בחילה והקאה. היא עלולה לגרום גם לקושי בריכוז וכבדות מנטלית. היא עלולה לגרום להיפונטרמיה (תת-נתרן בדם) (2.7% מן החולים) ולכן יש לבדוק רמות נתרן בדם אם החולה מתלונן על עייפות קשה. חלק מתופעות לוואי אלה (כמו כאבי ראש) ניכרות יותר זמן קצר אחרי נטילת התרופה והן נעלמות עם הזמן (בערך 60–90 דקות). צוינו גם השתוקקות למאכלים מלוחים, כמו צ'יפס ואימפולסיביות מוגדלת. תופעות לוואי אחרות כוללות כאבי בטן, רעד, פריחה, שלשול, עצירות, תיאבון מופחת ויובש בפה. גם רגישות העור לאור השמש עלולה לגדול וחולים עלולים לחוות כוויות שמש חמורות. תכיפות תופעות הלוואי עולה כאשר המינון היומי עובר 1200 מ"ג. אוקסקארבאזפין עלולה לגרום לאמצעי מניעה הנלקחים דרך הפה להיות פחות יעילים. בניסויים בבעלי חיים (חולדות וארנבים) נצפו מקרים של אי-תקינות מבנית בעוברים וגילויים אחרים של רעילות התפתחותית (מוות ברחם, פיגור בגדילה). בעלי חיים אלה טופלו באוקסקארבאזפין בזמן ההיריון במינונים דומים למקסימום המומלץ לבני אדם. אין מחקרים קליניים מספיקים ומהימנים של אוקסקארבאזפין על נשים בהיריון. עם זאת אוקסקארבאזפין קרוב מאוד במבנה שלו לקארבאמזפין הנחשב למזיק לבני אדם. אוקסקארבאזפין והמטבוליט (תוצר של פעולת חילוף חומרים) שלו MHD מופרשים בחלב אם. בשל הסיכון האפשרי לתופעות לוואי קשות לתינוקות יונקים יש לקבל החלטה אם להפסיק את ההנקה או את נטילת התרופה כל זמן שהאם מניקה. מדיה וקבצים בנושא אוקסקארבאזפין בוויקישיתוף University of East Anglia. "Drugs on the Anticholinergic Burden (ACB) scale" Mazza M, Della Marca G, Di Nicola M (במאי 2007). "Oxcarbazepine improves mood in patients with epilepsy". Epilepsy Behav. 10 (3): 397–401. doi:10.1016/j.yebeh.2007.01.003. PMID 17300991. {{cite journal}}: (עזרה)תחזוקה - ציטוט: multiple names: authors list (link) הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
טופולב Tu-204

טופולב Tu-204 הוא מטוס נוסעים צר-גוף רוסי לטווח קצר עד בינוני שפיתוחו החל בימי ברית המועצות בסוף שנות ה-80 ובתחילת שנות ה-90, על מנת להוות תחליף למטוסי הטופולב Tu-154. המטוס נחשב למקביל למטוסי איירבוס A320 ובואינג 757 המערביים. רעיון פיתוח המטוס עלה כבר ב-1973, אך לאורך השנים התוכניות השתנו עשרות פעמים בהתאם להשקת מטוסי בואינג חדשים, ורק בשנות ה-80 הואצו תוכניות הייצור. המטוס יוצר על ידי מפעל התעופה באוליאנובסק, כיום חברת "אוויה-סטאר" (Авиастар-СП), שנערך לייצורו הסדרתי כבר ב-1987. כיוון שהמטוס פותח לאחר סיום המלחמה הקרה, לא הוצמד לו קוד דיווח נאט"ו. עלות כל מטוס מגיעה ל-35 מיליון דולר. טיסת הבכורה של המטוס נערכה ב-2 בינואר 1989 וב-1994 החלה טופולב לייצר את המטוס בייצור סדרתי. בפברואר 1996 נערכה הטיסה הראשונה של המטוס בקו סדיר, ממוסקבה למינרלניה וודי. ב-22 במרץ 2010 מטוס Tu-204 שמספרו RA-64011 בטיסה 1906, התרסק ביער בטרם נחיתתו, במרחק 1.5 ק"מ בלבד מהמסלול בנמל התעופה דומודדובו שבמוסקבה. בהתרסקות נפצעו שמונת אנשי הצוות שהיו על המטוס, שטס ללא נוסעים. נקבע כי הגורם לתאונה היה רשלנות ושיקול דעת מוטעה של הטייסים, אשר נידונו לשנת מאסר ונשללה מהם הזכות לעסוק בטיסה במשך שנה מיום שחרורם. עד כה יוצרו 78 מטוסים מדגם זה, המשרתים חברות תעופה רוסיות כדוגמת Red Wings, ולדיווסטוק אוויה (Владивосток Авиа) וטראנסאארו, וכן קיימות הזמנות לעשרות מטוסים נוספים. במהלך השנים פותחו מספר גרסות מתקדמות של המטוס, בהן דגם הטופולב Tu-214 שמיוצר במפעל בעיר קאזאן בחסות תאגיד המטוסים המאוחד. לקראת סוף העשור השני של המאה ה-21 מתוכנן להתחיל בהחלפת מטוסים ממשפחת מטוסי הטופולב Tu-204 על ידי מטוס ה-MC-21. עד להתחלת ייצור סדרתי של המטוס החדש, יתמשך ייצור מטוסי ה-Tu-204 תוך מודרניזציה שלהם וייצור גרסאות מתקדמות של המטוס. רוסיה ולדיווסטוק אוויה: 6 מטוסים רוסיה חברת התעופה הממלכתית "רוסיה": 8 מטוסים רוסיה קמ"ב: 2 מטוסים רוסיה טראנסאארו: 3 מטוסים הרפובליקה העממית של סין אייר צ'יינה קרגו: מטוס אחד קוריאה הצפונית אייר קוריאו: 2 מטוסים מצרים קאירו אוויאישן: 5 מטוסים קובה קובאנה: 4 מטוסים גרמניה DHL אייר: 2 מטוסים רוסיה Red Wings: 8 מטוסים רוסיה ביזנס איירו: מטוס אחד רוסיה אורנייר (אורנבורג איירליינס): מטוס אחד רוסיה איירסטארס: מטוס אחד מדיה וקבצים בנושא טופולב Tu-204 בוויקישיתוף המטוס באתר החברה
בטי מחמודי

בטי מחמודי (באנגלית: Betty Mahmoody‏; נולדה ב-9 ביוני 1945) היא סופרת אמריקאית, הידועה בעיקר בשל ספרה "לא בלי בתי", ובשל הסרט בעל אותו השם המבוסס עליו. היא משמשת כנשיאה וכמייסדת של ארגון "עולם אחד: עבור הילדים", ארגון השואף לקדם הבנה בין תרבויות ולהציע ביטחון והגנה לילדים להורים בני תרבויות שונות. ספרה "לא בלי בתי" מתאר את חוויותיה בשנים 1986-1984, תקופה בה עזבה את מישיגן, ארצות הברית, ונסעה עם בעלה, אמריקני ממוצא איראני ובתם המשותפת, לאיראן. למחמודי הובטח כי הם ייסעו לביקור קצר, אך משהגיעו הוחזקו היא ובתה במדינה בניגוד לרצונן. מחמודי השאירה את שני בניה מנישואים קודמים בארצות הברית. על פי הספר, נסעו היא ובעלה, סייד בוזורג מחמודי, ובתם מהטוב, לאיראן באוגוסט 1984. בעלה הבטיח לה שמדובר בביקור בן שבועיים של משפחתו בטהראן, אולם משחלפו שבועיים, סירב בוזורג לאפשר למחמודי ובתם לעזוב את המדינה. מחמודי נלכדה בתוך תרבות עוינת לאמריקאים, במשפחת בעלה העוינת לה, תחת שליטתו של בעלה המתעלל. לפי הספר, בעלה של מחמודי הפריד בינה ובין בתה מאתוב במשך שבועות, הכה אותה ואיים כי יהרוג אותה אם תנסה לברוח. לבסוף ברחה מחמודי עם בתה. ספרה מתאר את בריחתן לאורך מאות קילומטרים עד לגבול עם טורקיה השכנה, ואת העזרה שקיבלו מאיראנים רבים. מחמודי קיבצה סיפורים על הורים נוספים שבני זוגם הזרים הפרידו בינם לבין ילדיהם בספרה "למען אהבת ילדי". בשנת 2002 יצא סרט דוקומנטרי בשם "בלי בתי" בהשתתפות בעלה לשעבר של מחמודי, בוזורג מחמודי. הסרט, שהופק על ידי אלקסיס קורוס, פיני ממוצא איראני, מציג התנגדויות לספרה של מחמודי ולטענותיה בו. ב-23 באוגוסט 2009 נפטר בטהראן בוזורג מחמודי, והוא בן 70. סוכנות הידיעות האיראנית IRNA ציטטה את אחיינו, מג'יד גודסי, שטען כי הוא נפטר בבית החולים כתוצאה מבעיות בכליות ומסיבוכים נוספים. בטי מחמודי, במסד הנתונים הקולנועיים IMDb (באנגלית)
טופולב Tu-334

טופולב Tu-334 הוא מטוס נוסעים צר-גוף מתוצרת רוסיה אשר נועד להחליף את מטוסי הטופולב Tu-134 ויאק 42, אולם פיתוחו הופסק מסיבות כלכליות. עבודת פיתוח הטופולב Tu-334 החלה בתחילת שנות ה-90, אך הפיתוח התקדם בעצלתיים בשל בעיות כלכליות שנבעו מפירוקה של ברית המועצות. אב הטיפוס של המטוס טס לראשונה ב-8 בפברואר 1999. בשנת 2003 הוצגה גרסה מתקדמת של המטוס, הטופולב Tu-334-100. פיתוח המטוס הואט מאוד בשל ההעדפה הממשלתית שניתנה למטוס הסילון סוחוי סופרג'ט 100 של חברת "סוחוי" ובשנת 2009 הוחלט שלא להמשיך בפיתוחו. הטופולב Tu-334 ניחן במספר יתרונות מרכזיים לעומת המטוסים הסובייטים הישנים אותם נועד להחליף: רמת רעש נמוכה בתא הטייס. אפשרות פריסת תקשורת בתא הנוסעים. נוחות ברמה גבוהה. עיצוב מודרני של תא הנוסעים. נפח מוגבר של תא המטען. צריכת דלק נמוכה. צמצום זמן הכנת המטוס לקראת ההמראה. התאמה לסעיף 4 בתקני הרעש של ICAO (המאפשרת טיסה בשמי האיחוד האירופי). מערכות התרעה במצבי חירום. בשנת 2008 דיווחה חברת טופולב כי כ-100 חברות תעופה הביעו התעניינות בדגם זה. איראן אף בקשה לרכוש זיכיון לייצור המטוס בתעשייה האווירית האיראנית, בשלב ראשון להרכיבו באיראן ובשלב שני לייצר את המטוס במלואו בתעשייה האיראנית. אולם לא נחתמה אף עסקה למכירת המטוס בטרם בוטלה תוכנית הפיתוח. בשנת 2009 הייתה תוכנית הפיתוח של המטוס בפיגור של שנים ורק שני אבות טיפוס הושלמו. עם איחוד החברות המייצרות כלי טיס ברוסיה הוחלט להפסיק את תוכנית הפיתוח ולהתמקד בפיתוח מטוס הסוחוי סופרג'ט 100 ואנטונוב An-148. טופולב Tu-334 באתר טופולב
סודי ביותר!

סודי ביותר! (באנגלית: Top Secret!) הוא סרט קומי אמריקאי משנת 1984, בבימוי צוקר, אברהמס וצוקר ובכיכובם של ואל קילמר, לוסי גוטרידג', עומר שריף, פיטר קושינג, מייקל גוף וג'רמי קמפ. הסרט הוא פרודיה על סרטי ריגול בגרמניה המזרחית בתקופת המלחמה הקרה ועל סרטי אלביס פרסלי. את המוזיקה המקורית לסרט הלחין מוריס ז'אר. ניק ריברס (ואל קילמר, בהופעתו הקולנועית הראשונה) הוא כוכב פופ אמריקאי דמוי אלביס פרסלי אשר מגיע לסיבוב הופעות בגרמניה המזרחית (שמדמה, במובנים רבים, את גרמניה הנאצית) ומתאהב בהילרי פלמונד (לוסי גוטרידג'), צעירה יפה אותה הוא פוגש במסעדה. במהרה מתברר לו כי היא בתו של ד"ר פול פלמונד (מייקל גוף) – מדען שנחטף בידי השלטונות לצורך פיתוח נשק נגד נאט"ו. ריברס יוצא לעזרתה של הילרי, אך נתפס בידי הרשויות; לאחר מכן מחולץ בידיה והמחתרת, ובמהרה מוצא עצמו נלחם על ליבה כנגד אהבת נעוריה – נייג'ל (כריסטופר וילרס), גבר אותו הילרי ראתה לאחרונה לפני שנים על אי בודד (פרודיה על סרט הקולנוע הלגונה הכחולה), ואשר לאחרונה חזר לחייה כ"האבוקה" – מנהיג מחתרת צרפתית אשר יוצאת לחלץ את המדען החטוף. החילוץ מצליח, אך מתברר שנייג'ל למעשה בגד במחתרת, וחוטף את הילרי. לאחר שריברס מציל אותה מידיו של נייג'ל, הילרי מחליטה לעבור עם ריברס ואביה לארצות הברית. הסרט זכה לביקורות מעורבות ולציון 76% באתר ריכוז הביקורות Rotten Tomatoes, מתוך 25 ביקורות. טיסה נעימה חטיפה נעימה "סודי ביותר!", במסד הנתונים הקולנועיים IMDb (באנגלית) "סודי ביותר!", באתר נטפליקס "סודי ביותר!", באתר AllMovie (באנגלית) "סודי ביותר!", באתר Rotten Tomatoes (באנגלית) "סודי ביותר!", באתר Box Office Mojo (באנגלית) "סודי ביותר!", באתר Metacritic (באנגלית) "סודי ביותר!", באתר אידיבי "סודי ביותר!", במסד הנתונים הקולנועיים KinoPoisk (ברוסית) סודי ביותר!, קדימון הסרט באתר יוטיוב פסטיבל כאן: תוכנית רדיו המוקדשת כולה לסרט "סודי ביותר!", בהגשת דני מוג'ה ויונתן גת Top Secret! (1984) "Top Secret!‎", באתר ביקורות הסרטים Rotten Tomatoes (באנגלית)
בית הבובות

האם התכוונתם ל... צעצוע: בית בובות (צעצוע) בית הבובות של המלכה מרי תרבות: בית בובות (מחזה) – מחזה מאת הנריק איבסן העוסק בחיי הנישואין בית הבובות (להקה) – להקת רוק ישראלית בית הבובות (ספר) – ספרו השני של ק. צטניק (יחיאל די-נור) העוסק בשואה בית הבובות (סרט) – סרט קולנוע בכיכובו של אנתוני הופקינס בית הבובות (סדרת טלוויזיה) – סדרת טלוויזיה אמריקאית מסוג מדע בדיוני ששודרה ברשת FOX בשנת 2009 ברוכים הבאים לבית הבובות – סרטו הראשון של הבמאי טוד סולונדז אחר: בלוק 24 במחנה הריכוז אושוויץ - המכונה גם בית הבובות, עליו נכתב ספרו של יחיאל דינור, הנ"ל.
רועי דיין

רועי דיין (נולד ב-19 בספטמבר 1984) הוא כדורגלן עבר ישראלי ששיחק בעמדת החלוץ בשמשון תל אביב. דיין החל את הקריירה בקבוצת הנוער של מכבי תל אביב, ובשנת 2003 ערך את הופעת הבכורה במדי הקבוצה הבוגרת. בעונת 2004/2005 הושאל לקבוצת הכח רמת גן מהליגה הלאומית, ולאחר מכן המשיך במכבי תל אביב עד שנת 2007. ביולי 2007 חתם דיין על חוזה בקבוצת סנט מירן הסקוטית לאחר שסיים את חוזהו במכבי תל אביב, אך לאחר שהאחרונים דרשו דמי השבחה של 400 אלף יורו בוטלה העסקה. בעונת 2007/2008 עבר דיין להפועל תל אביב, אך באותה עונה נקלעה הקבוצה לתחתית הטבלה ודיין שותף במעט משחקים בליגת העל, ברובם עלה כמחליף. בעונה שלאחר מכן עבר להפועל כפר סבא מהליגה הלאומית, ובאמצע העונה עבר להפועל עכו, ועלה עמה לליגת העל. בעונת 2009/2010 כבש 5 שערים וסייע לקבוצה להישאר בליגת העל, ובעונה שלאחר מכן הפך לשחקן מפתח בקבוצה וכבש 14 שערי ליגה. בקיץ 2011 סיים את חוזהו במועדון והפך לשחקן חופשי. לקראת עונת 2011/2012 חתם בקבוצת בירסחוט הבלגית. דיין שיחק שנתיים במדי בירסחוט, עד שבסוף עונת 2012/2013 הגיעה הקבוצה לפשיטת רגל, והוא הפך לשחקן חופשי. ב-20 באוגוסט 2013 חתם דיין לשלוש שנים בקבוצת אולימפיאקוס וולו מליגת המשנה ביוון, אך כעבור שבועיים סיכמו הצדדים על התרת החוזה, מבלי ששיחק במדי הקבוצה. ב-15 בספטמבר חתם במכבי פתח תקווה. בעונת 2013/2014 כבש תשעה שערים, כולל צמד בניצחון 2–1 על הפועל חיפה במחזור האחרון, שהבטיח את הישארות הקבוצה בליגת העל. בעונת 2014/2015 כבש שער אחד ב-18 הופעות בליגה, כשהקבוצה סיימה במקום השישי בפלייאוף העליון. ביולי 2015 חתם דיין לעונה אחת עם אופציה לעונה נוספת במועדון ספורט אשדוד, לאחר שהקבוצה ירדה לליגה הלאומית ב-10 באוגוסט 2015 כבש את שער הבכורה שלו במועדון, במשחק גביע הטוטו נגד מכבי קריית גת, ובליגה כבש שלושה שערים ב-15 הופעות בעונת 2015/2016 וסייע לקבוצה להעפיל בחזרה לליגת העל. ב-8 באוגוסט 2016 חותם דיין לעונה אחת במכבי נתניה. לאחר שכבש ארבעה שערי ליגה ב-22 הופעות וסייע לקבוצתו להעפיל בחזרה לליגת העל בתום עונת 2017/2018, שוחרר דיין מהמועדון. ב-21 באוגוסט 2017 חתם דיין בהכח עמידר רמת גן מליגה א'. ב-30 בנובמבר 2017 חתם במ.כ. חולון ירמיהו מליגה א'. ב-15 ביוני 2020 הצטרף לשמשון תל אביב מליגה ב'. ב-26 בנובמבר 2020 הודיע על פרישה ממשחק פעיל בגיל 36. לדיין 10 הופעות בנבחרת הנוער של ישראל, במדיה כבש 4 שערים. בנבחרת הצעירה הופיע ב-5 משחקים וכבש שער אחד. רועי דיין, באתר ההתאחדות לכדורגל בישראל רועי דיין, באתר Transfermarkt הדס גרינברג‏, רועי דיין: "אני בשיא הקריירה שלי", באתר וואלה, 12 בדצמבר 2010 דורון בן דור, ‏רועי דיין: בקיץ נעשה חושבים אם לעבור לאירופה, באתר ONE‏, 12 במרץ 2011 בעז גורן, ‏פציעות, שערים ואבהות: העונה שהתהפכה לדיין, באתר ONE‏, 29 ביוני 2012 איציק יצחקי‏, רועי דיין חתם לשנתיים בבירסחוט הבלגית, באתר וואלה, 29 ביוני 2011 רועי דיין חתם לשלוש שנים באולימפיאקוס וולו, באתר וואלה, 20 באוגוסט 2013 רועי זריהן, ‏יורד ללאומית: דיין יחתום לשנתיים באשדוד, באתר ערוץ הספורט, 15 ביולי 2015 מיכאל וייסרמן, החתמות ענק בשמשון: רועי דיין ושחף הלמן הצטרפו לקבוצה, באתר דאבל פס, 15 ביוני 2020 רועי דיין פרש: הגיע תורי, תודה לך כדורגל, באתר ONE‏, 26 בנובמבר 2020
אגרומשוב

אגרומשוב היא התערוכה הבינלאומית השנתית לחקלאות המובילה בישראל , ומהווה מפגש מרכזי לעוסקים בענף. התערוכה הוקמה במטרה להציג חידושים ופתרונות טכנולוגיים מתקדמים בתחוםחקלאות , תוך שימת דגש על תוצרת חקלאית, כלים חקלאיים, ופיתוחים טכנולוגיים חדשניים. אגרומשוב החלה כתערוכה שנדדה בין הקיבוצים בישראל. התערוכה הראשונה התקיימה ביולי 1991 בקיבוץ גלאון, מאז 1998 התערוכה התקיימה במרכז הירידים שבתל אביב ובעשור השלישי של המאה ה-21, מתקיימת בבנייני האומה בירושלים. התערוכה, המאורגנת על ידי חברת משוב גרופ, הוקמה ביוזמת חיים אלוש והיא מציגה בכל שנה טכנולוגיות המסייעות לפתור את משבר המזון העולמי, המחסור העולמי ההולך וגובר במים, וכדומה. קהל היעד של התערוכה מורכב מחקלאים, ספקי תשומות, משווקים, חוקרים, מדריכים, מפיצים, משקיעים וכדומה. בסך הכל, מבקרים בה עשרות אלפי אנשים מדי שנה. תערוכת החקלאות השנתית "אגרומשוב" התקיימה לראשונה ביולי 1991 בקיבוץ גלאון שבדרום, התערוכה הראשונה התקיימה בשטחים חקלאים ובתוך חממות שנבנו במיוחד לצורכי התערוכה. הנהלת התערוכה יזמה את התערוכה כתערוכה חקלאית נודדת מתוך כוונה לקיים אותה בכל שנה ביישוב חקלאי אחר. בשנת 1992 התקיימה התערוכה בקיבוץ תל יצחק שבשרון. בשנת 1993 נדדה התערוכה לקיבוץ געש והתקיימה שם במשך 5 שנים מ-1993 ועד 1997. בשלב זה החליטה הנהלת התערוכה להפוך את התערוכה לתערוכה מרכזית שיוכלו להגיע אליה גם חקלאים מהצפון גם מהדרום וגם מהמרכז, במטרה לשפר את התנאים למבקרים והמציגים בתערוכה ואף לדאוג לחדרי מלון עבור האורחים מחו"ל. לשם כך הועברה התערוכה החקלאית לאקספו בתל אביב. בשנת 2011 הוקם לראשונה ביתן של הרשות הפלסטינית בתערוכה שם הציגו כלים חקלאים, ירקות ושמן זית תוצרת החקלאים מהרשות, שר החקלאות של הרשות הפלסטינית היה אורח הכבוד של התערוכה ואף נאם במושב הפתיחה. בספטמבר 2022 התקיימה התערוכה בבנייני האומה בירושלים. פרס מפעל חיים לחקלאות הוענק אז לנועם בלום שנפטר ביוני 2022. בשנותיה הראשונות של התערוכה, התקיים בכל שנה טקס "נבחרי השנה בחקלאות", שבו ניתנים אותות הוקרה לחקלאים, למדריכים ולחוקרים חקלאיים מתקיים בכל שנה במסגרת תערוכת החקלאות "אגרומשוב" במעמד שר החקלאות, יו"ר הלובי החקלאי, יו"ר מרכז המועצות האזוריות ומזכ"ל התאחדות חקלאי ישראל. בשנות האלפיים, מתקיים במסגרת התערוכה טקס הענקת פרס מפעל חיים. בין האישים להם ניתן הפרס, יענקל'ה מוסקוביץ, יו"ר הוועדה החקלאית ברמת נגב, נועם בלום ואיתן ברושי. בכל שנה מתקיימים במקביל לתערוכה כנסים בילאומיים העוסקים בבעיות העולמיות כגון משבר המזון העולמי, כמו כן מתקיימים במסגרת התערוכה כנסים מקצועיים לחקלאים מישראל כגון: כנס רפתנים, כנס עובדי הפלחה ועוד. חקלאות משוב חקלאות תערוכת קלינטק אתר האינטרנט הרשמי של אגרומשוב נועם בלום, 'מלך הצבר' הלך לעולמו כחודשיים לפני שהוענק לו פרס מפעל חיים בחקלאות, באתר הפורטל לחקלאות טבע וסביבה נועם בלום, "מלך הצבר", הלך לעולמו כחודשיים לפני שהוענק לו פרס מפעל חיים בחקלאות - משוב ניוז, באתר קבוצת משוב, ‏ביוני 2022